ՀԱՍՏԱՏՎԱԾ ԵՆ

Եվրասիական տնտեսական հանձնաժողովի խորհրդի  
2018 թվականի հունվարի 26-ի   
թիվ 15 որոշմամբ

**ԿԱՆՈՆՆԵՐ**

բուսական ծագման սկզբնական հումքն աճեցնելու, հավաքելու,   
մշակելու եւ պահպանելու պատշաճ գործունեության

I. Ընդհանուր դրույթներ

1. Սույն կանոններով սահմանվում են բժշկական կիրառման համար նախատեսված բուսական ծագման սկզբնական հումքն աճեցնելու, հավաքելու (մթերելու), մշակելու եւ պահպանելու պատշաճ գործունեությանը եւ այդ գործունեության որակի ապահովման համակարգին ներկայացվող պահանջները: Դեղաբուսական հումքի արտադրությունը եւ մշակումն ուղղակիորեն ազդում են ակտիվ դեղագործական բաղադրամասի որակի վրա:

2. Բուսական ծագման ելանյութերի վերարտադրելի որակի ապահովման համար պահանջվում է որակի ապահովման պատշաճ համակարգ՝ պայմանավորված վայրի կամ մշակովի դեղահումքի բաղադրակազմի բարդությամբ եւ դեղաբույսերի աճեցման, հավաքման (մթերման), մշակման եւ պահպանման ժամանակ դրանց բաղադրիչների բնութագրերը պարզելու համար վերլուծական մեթոդիկաների սահմանափակ հնարավորություններով:

3. Սույն կանոնների հիմնական նպատակն է դեղաբուսական հումքի որակի համապատասխան ստանդարտներ սահմանելու միջոցով դեղաբուսական հումքի որակի ապահովման համապատասխան համակարգի ստեղծումը՝ դեղաբուսական հումքի սպառողների անվտանգությունն ապահովելու, ինչպես նաեւ նման բույսերի հնարավոր շփոթումից եւ անձնակազմի ցածր որակավորում ունենալու եւ հսկողության բացակայության պատճառով շրջակա միջավայրին վնաս հասցնելուց խուսափելու նպատակով: Դեղաբուսական հումքն աճեցնելու, հավաքելու (մթերելու), մշակելու եւ պահպանելու փուլերում անհրաժեշտ է ապահովել Եվրասիական տնտեսական միության անդամ պետությունների (այսուհետ համապատասխանաբար՝ Միություն, անդամ պետություններ) օրենսդրության պահպանումը՝ հիգիենիկ պահանջների եւ սանիտարական նորմերի կիրառման ոլորտում, ինչպես նաեւ դեղաբուսական հումքի զգուշավոր մշակումը՝ որակի անկումից խուսափելու եւ միկրոկենսաբանական ծանրաբեռնվածությունը նվազագույնին հասցնելու նպատակով:

4. Սույն կանոնները տարածվում են դեղաբուսական հումքի գյուղատնտեսական արտադրության վրա, ներառյալ՝ օրգանական արտադրությունը եւ վայրի դեղաբուսական հումքի մթերումը:

5. Սույն կանոնների նպատակներով օգտագործվում են հասկացություններ, որոնք ունեն հետեւյալ իմաստը՝

«դեղաբուսական հումք», «դեղաբույսեր», «բուսական ծագման սկզբնական հումք» (herbal raw materials)՝ դեղամիջոցների արտադրության համար օգտագործվող թարմ կամ չորացրած բույսեր, ջրիմուռներ, սնկեր կամ քարաքոսեր կամ դրանց մասեր՝ ամբողջական կամ մանրացրած, մորֆոլոգիական խմբեր: Հատուկ մշակման չենթարկված որոշ էքսուդատներ (օրինակ՝ արաբախեժ, բուսախեժ) նույնպես համարվում են դեղաբուսական հումք: Դեղաբուսական հումքը հստակ սահմանվում է բույսի օգտագործվող մասով եւ բուսաբանական անվանումով՝ բինոմինալ համակարգին (ցեղատեսակ, տեսակ), տարատեսակին համապատասխան եւ բուսաբանական անվան մեջ հեղինակին նշելով.

«օրգանական արտադրություն» (organic production)՝ գյուղատնտեսությունը վարելու ձեւ, որի շրջանակներում տեղի է ունենում սինթետիկ պարարտանյութերի, թունաքիմիկատների, բույսերի աճի կարգավորիչների, կերային հավելումների, գենետիկորեն ձեւափոխված օրգանիզմների օգտագործման գիտակցաբար նվազեցում: Բերքատվությունը բարձրացնելու, մշակաբույսերը հանքային սնուցման տարրերով ապահովելու, վնասատուների, մոլախոտային բույսերի դեմ պայքարելու նպատակով օրգանական արտադրության մեջ ակտիվ կիրառվում է ցանքաշրջանառության, օրգանական պարարտանյութերի (գոմաղբի, կոմպոստի եւ այլնի), հողի մշակման տարբեր մեթոդների եւ այլնի էֆեկտը:

6. Սույն կանոններն անհրաժեշտ է կիրառել Եվրասիական տնտեսական հանձնաժողովի խորհրդի 2016 թվականի նոյեմբերի 3-ի թիվ 77 որոշմամբ հաստատված՝ Եվրասիական տնտեսական միության՝ պատշաճ արտադրական գործունեության կանոնների II մասի հետ փոխկապված: Ի հավելումն նշված կանոններով սահմանված պահանջներին՝ սույն կանոններով սահմանվում են դեղաբուսական հումքի արտադրության՝ պատշաճ որակի ապահովման համար անհրաժեշտ կրիտիկական ընթացաշրջաններին ներկայացվող պահանջները:

7. Սույն կանոնները տարածվում են արտադրության գործընթացի բոլոր մասնակիցների վրա՝ դեղաբուսական հումքի հավաքմամբ (մթերմամբ) եւ աճեցմամբ զբաղվող անհատ ձեռնարկատերերից եւ տնտեսավարող սուբյեկտներից մինչեւ դեղաբուսական հումքի արտադրողները եւ դիստրիբյուտորները: Դեղաբուսական հումքի արտադրողները եւ դիստրիբյուտորները պետք է պահպանեն սույն կանոնների պահանջները, փաստաթղթավորեն իրենց կողմից կատարվող բոլոր գործողությունները սերիայի վերաբերյալ փաստաթղթերում (դոսյեում) եւ պահանջեն սույն կանոնների պահպանումը՝ դեղաբուսական հումքի արտադրության գործընթացի բոլոր մասնակիցներից (եթե այլ բան հիմնավորված չէ):

8. Դեղաբուսական հումքի աճեցումը, հավաքումը, մշակումը եւ պահպանումը պետք է իրականացվի՝ պահպանելով «Անհետացման վտանգի տակ գտնվող վայրի ֆաունայի եւ ֆլորայի տեսակների միջազգային առեւտրի մասին» կոնվենցիայի (ՍԻՏԵՍ) դրույթները եւ առանց վնասելու շրջակա միջավայրը:

II. Որակի ապահովում

9. Դեղաբուսական հումքի որակի ապահովման նպատակով դեղաբուսական հումքի մատակարարների եւ դեղաբուսական հումքի գնորդների միջեւ կնքվում են գրավոր համաձայնագրեր (պայմանագրեր), որոնք կազմվում են՝ հաշվի առնելով անդամ պետությունների օրենսդրության պահանջները, եւ որոնցում համաձայնեցվում են դեղաբուսական հումքի որակի բնութագրերը, այդ թվում՝ ակտիվ բաղադրիչների պարունակությունը, մակրոսկոպիկ եւ արոմատիկ հատկությունները, մանրէային աղտոտվածության սահմանային արժեքները, քիմիական նյութերի, ծանր մետաղների մնացորդային պարունակությունը եւ այլն:

III. Անձնակազմը եւ անձնակազմի հրահանգավորումը

10. Դեղաբուսական հումքի մշակման բոլոր գործողությունները (ընթացակարգերը) պետք է համապատասխանեն անդամ պետությունների օրենսդրությանը՝ հիգիենիկ պահանջների եւ սանիտարական նորմերի կիրառման ոլորտում: Դեղաբուսական հումքի մշակման հետ կապ ունեցող ողջ անձնակազմը պետք է պահպանի արտադրողի կողմից փաստաթղթերով սահմանված անձնական հիգիենայի մակարդակը եւ անցնի համապատասխան հրահանգավորում՝ սանիտարահիգիենիկ պատասխանատվության հարցերով:

11. Արտադրողը պետք է ապահովի պատշաճ սանիտարահիգիենիկ պայմաններ՝ դեղաբուսական հումքն աճեցնելու, հավաքելու, մշակելու եւ պահպանելու բոլոր փուլերում ներգրավված ողջ անձնակազմի աշխատանքի համար:

12. Դեղաբուսական հումքն աճեցնելու, հավաքելու (մթերելու) եւ (կամ) մշակելու հետ անմիջականորեն կապ ունեցող անձնակազմը պետք է ապահովված լինի համապատասխան պաշտպանիչ հագուստով՝ տոքսիկ կամ հնարավոր ալերգեն դեղաբուսական հումքի հետ շփումը կանխելու նպատակով:

13. Անձնակազմը, որը տառապում է ալիմենտար ճանապարհով փոխանցվող ինֆեկցիոն հիվանդություններով, ներառյալ փորլուծությունը, կամ դրանք կրողները պետք է հեռացվեն դեղաբուսական հումքի հետ աշխատանքից մինչեւ լիովին ապաքինվելը:

14. Բաց վերքեր, մաշկային վարակներ եւ բորբոքումներ ունեցող անձնակազմին չպետք է թույլ տալ աշխատել դեղաբուսական հումքի հետ, կամ նրանք պետք է օգտագործեն համապատասխան պաշտպանիչ հագուստ (ձեռնոցներ) մինչեւ լիովին ապաքինվելը:

15. Համապատասխան գիտելիքներ պահանջող աշխատանքներ կատարելուց առաջ անհրաժեշտ է անցկացնել անձնակազմի հրահանգավորում՝ բուսաբանության հիմունքների վերաբերյալ:

16. Դեղաբուսական հումքը մթերողները (հավաքողները) պետք է տիրապետեն անհրաժեշտ գիտելիքների այն դեղաբույսերի վերաբերյալ, որոնք նրանք պետք է մթերեն (հավաքեն), ներառյալ՝ դեղաբույսերի նույնականացմանը, բնութագրերին եւ աճելու վայրերին ներկայացվող պահանջները: Բնակչության առողջության համար ցանկացած ռիսկից խուսափելու նպատակով մթերողները (հավաքողները) պետք է կարողանան ճանաչել եւ տարբերել բուսաբանական ազգակից եւ (կամ) մորֆոլոգիապես նման բույսերը: Դեղաբուսական հումքի պատշաճ որակն ապահովելու համար մթերողները (հավաքողները) պետք է տիրապետեն բավարար գիտելիքների՝ այն հավաքելու լավագույն ժամկետների եւ մեթոդների վերաբերյալ, ինչպես նաեւ հասկանան առաջնային մշակման կարեւորությունը:

17. Եթե մթերողները (հավաքողները) չեն տիրապետում սույն կանոնների 16-րդ կետում նշված գիտելիքներին, անհրաժեշտ է ապահովել նրանց հրահանգավորումը, աշխատանքի նկատմամբ վերահսկողությունը եւ համապատասխան անհրաժեշտ հաշվառման փաստաթղթերի վարումը:

18. Դեղաբուսական հումքի աճեցմամբ եւ աշխատանքների այլ տեսակներով զբաղված անձնակազմը պետք է հրահանգավորված լինի կուլտիվացման մեթոդների վերաբերյալ, ներառյալ՝ թունաքիմիկատների եւ հերբիցիդների պատշաճ կիրառումը:

19. Դեղաբուսական հումքի մթերողները (հավաքողները) պետք է հրահանգավորված լինեն շրջակա միջավայրի պահպանմանն առնչվող հարցերի, ներառյալ՝ բույսերի պահպանվող տեսակների հետ վարվելու կանոնների մասին տեղեկատվության վերաբերյալ:

IV. Շենքեր, տարածքներ եւ արտադրական գոտիներ

20. Հավաքված դեղաբուսական հումքը մշակելու համար օգտագործվող տարածքները պետք է լինեն մաքուր եւ օդափոխվող: Հավաքված դեղաբուսական հումքը մշակելու համար օգտագործվող տարածքներում գյուղատնտեսական կենդանիներ պահել չի թույլատրվում:

21. Տարածքներում պետք է ապահովվի հավաքված դեղաբուսական հումքի համապատասխան պաշտպանությունը թռչուններից, միջատներից, կրծողներից եւ ընտանի կենդանիներից: Դեղաբուսական հումքը մշակելու եւ պահպանելու համար նախատեսված բոլոր գոտիներում անհրաժեշտ է ձեռնարկել վնասատուների դեմ պայքարի համապատասխան միջոցներ (օրինակ՝ օգտագործել խայծեր (թակարդներ), միջատների ոչնչացման համար նախատեսված էլեկտրական սարքեր եւ այլն, որոնք պետք է շահագործվեն եւ սպասարկվեն որակավորում ունեցող անձնակազմի կամ կապալառուների կողմից):

22. Փաթեթավորված դեղաբուսական հումքը պետք է պահպանել բետոնե կամ այլ՝ հեշտ մաքրվող հատակ ունեցող տարածքներում՝

ա) տակդիրների վրա.

բ) մաքրելու եւ օդափոխություն ապահովելու համար պատերից բավարար հեռավորության վրա.

գ) դեղաբուսական հումքի այլ տեսակներից առանձին՝ խաչաձեւ կոնտամինացիան կանխելու նպատակով:

23. Օրգանական արտադրության մեթոդով ստացված՝ փաթեթավորված դեղաբուսական հումքն անհրաժեշտ է պահպանել դեղաբուսական հումքի ցանկացած այլ տեսակից առանձին:

24. Շենքերը, որտեղ մշակվում է դեղաբուսական հումքը, պետք է ունենան արտադրական տարածքներից առանձնացված հանդերձարաններ եւ ձեռքերը լվանալու հնարավորություն ունեցող սանհանգույցներ:

V. Սարքավորումներ

25. Բույսերի կուլտիվացման եւ մշակման ընթացքում օգտագործվող սարքավորումները պետք է բացառեն դեղաբուսական հումքի կոնտամինացիայի հնարավորությունը ոչ ցանկալի նյութերով (օրինակ՝ վառելիքով, քսանյութերով, արտանետված գազերով եւ այլն):

26. Պարարտանյութերի եւ թունաքիմիկատների հետ աշխատանքի համար օգտագործվող չափումների միջոցները պետք է համապատասխանեն չափումների միասնականության ապահովման ոլորտում անդամ պետությունների օրենսդրության պահանջներին:

27. Հավաքված դեղաբուսական հումքի հետ շփման մեջ գտնվող սարքավորումների մասերն օգտագործելուց հետո անհրաժեշտ է մաքրել, որպեսզի բացառել բուսական մնացորդներով խաչաձեւ կոնտամինացիայի հնարավորությունը:

28. Սարքավորումները պետք է պատրաստված լինեն համապատասխան նյութերից, որոնք բացառում են դեղաբուսական հումքի կոնտամինացիայի հնարավորությունը քիմիական եւ այլ՝ ոչ ցանկալի նյութերով:

VI. Փաստաթղթեր

29. Անհրաժեշտ է փաստաթղթավորել՝

ա) դեղաբուսական հումքի հետ իրականացվող բոլոր գործողությունները եւ ընթացակարգերը, որոնք կարող են ազդեցություն ունենալ դեղաբուսական հումքի հիմքով պատրաստված դեղապատրաստուկի որակի վրա.

բ) ողջ վեգետացիոն շրջանի ընթացքում եւ հատկապես հավաքելու ժամանակաշրջանում տեղի ունեցած արտակարգ հանգամանքները (օրինակ՝ ծայրահեղ եղանակային պայմանները, վնասատուները եւ այլն), որոնք կարող են ազդել դեղաբուսական հումքի քիմիական կազմի վրա.

գ) կուլտիվացվող դեղաբուսական հումքի մշակման բոլոր ընթացաշրջանները, ներառյալ՝ աճեցման վայրը: Բոլոր արտադրողները պետք է պահպանեն դաշտային գրառումները՝ կուլտիվացվող դեղաբույսի եւ դրա մշակման առանձնահատկությունների նկարագրությամբ, ինչպես նաեւ դաշտային գրառումները՝ նախկինում այդ վայրում աճեցվող մշակաբույսերի մասին՝ օգտագործված բույսերի պաշտպանության միջոցների նկարագրությամբ, համաձայն հավելվածի ձեւի.

դ) ֆումիգանտների օգտագործումը:

30. Կուլտիվացվող դեղաբուսական հումքի վերաբերյալ փաստաթղթերում անհրաժեշտ է նշել հավաքելու ձեւը, քանակը եւ ամսաթիվը, ինչպես նաեւ արտադրության ընթացքում օգտագործվող քիմիական եւ այլ նյութեր (օրինակ՝ պարարտանյութերը, թունաքիմիկատները, հերբիցիդները, աճի խթանիչները եւ այլն):

31. Դեղաբուսական հումքը հավաքելու (մթերելու) վայրի աշխարհագրական դիրքը եւ հավաքելու ժամանակաշրջանն անհրաժեշտ է նշել առավելագույն հնարավոր ճշտությամբ, որը թույլ կտա դրանք միանշանակ որոշել:

32. Անհրաժեշտ է ապահովել դեղաբուսական հումքի յուրաքանչյուր սերիայի հետագծելիությունն ընդհուպ մինչեւ սկզբնաղբյուրը: Սերիային համարի շնորհումը եւ մակնշումը պետք է իրականացվեն արտադրության վաղ ընթացաշրջաններում: Վայրի եւ մշակովի դեղաբույսերից ստացվող դեղաբուսական հումքը պետք է ունենա սերիաների տարբեր համարներ:

33. Աճելու տարբեր վայրերից դեղաբուսական հումքի սերիաները թույլ է տրվում խառնել միայն այն դեպքում, եթե փորձարկումների արդյունքներով հաստատված է ստացվող խառնուրդի համասեռությունը: Նման գործողություններն անհրաժեշտ է մանրամասն փաստաթղթավորել:

34. Դեղաբուսական հումքի արտադրողի կամ մթերողի (հավաքողի) եւ գնորդի միջեւ բոլոր համաձայնագրերը եւ պայմանագրերը պետք է կազմված լինեն գրավոր ձեւով: Անհրաժեշտ է փաստաթղթորեն հաստատել, որ կուլտիվացումը, հավաքումը եւ մշակումը կատարվել են այդպիսի համաձայնագրերին համապատասխան:

Փաստաթղթերում պետք է նշված լինեն աշխարհագրական դիրքը, ծագման երկիրը, արտադրողը, որակի համար պատասխանատուն եւ այլն:

35. Համաձայնագրերի (պայմանագրերի) հիման վրա իրականացվող որակի ներքին եւ արտաքին աուդիտի (դրանց իրականացման դեպքում) արդյունքներն անհրաժեշտ է փաստաթղթավորել (բոլոր փաստաթղթերի պատճենները, աուդիտի արդյունքներով կազմված հաշվետվությունները, վերլուծական հաշվետվությունները) եւ պահել առնվազն 10 տարի:

VII. Սերմեր եւ տնկանյութ

36. Սերմերը պետք է ստացված լինեն այն բույսերից, որոնց մոտ նույնականացված են եւ հետագծելի են այնպիսի հատկանիշներ, ինչպիսիք են ցեղատեսակը, տեսակը, մշակաբույսի տարատեսակը (սորտը, քեմոտիպը, ծագումը):

37. Սույն կանոնների 36-րդ կետում նշված պահանջները գործում են նաեւ վեգետատիվ ճանապարհով բազմացող բույսերի համար: Օրգանական արտադրության մեջ օգտագործվող սերմերի եւ վեգետատիվ ճանապարհով բազմացող դեղաբույսերի համապատասխանությունը տվյալ արտադրության պահանջներին պետք է փաստաթղթորեն հաստատված լինի Միության իրավունքով եւ անդամ պետությունների օրենսդրությամբ սահմանված պահանջներով: Ելանյութը պետք է լինի վնասատուներից եւ հիվանդություններից առավելագույնս մաքուր, որպեսզի երաշխավորի առողջ բույսերի աճը: Նպատակահարմար է օգտագործել բույսերի այնպիսի տեսակներ (սորտեր), որոնք ունեն հիվանդության նկատմամբ բնական կայունություն:

38. Արտադրական գործընթացի ողջ ընթացքում անհրաժեշտ է իրականացնել հսկողություն բույսերի այլ տեսակների եւ տարատեսակների, ինչպես նաեւ բույսերի այլ մասերի բացակայության առումով եւ թույլ չտալ դրանց թափանցումն արտադրական գործընթաց:

39. Գենետիկորեն ձեւափոխված բույսերի եւ սերմերի օգտագործումը պետք է համապատասխանի Միության իրավունքով եւ անդամ պետությունների օրենսդրությամբ սահմանված պահանջներին:

VIII. Կուլտիվացում

40. Կախված կուլտիվացման կիրառվող մեթոդից (ստանդարտ կամ օրգանական)՝ կարող են օգտագործվել տարբեր ստանդարտ օպերացիոն ընթացակարգեր, ընդ որում, անհրաժեշտ է խուսափել այն շրջակա միջավայրի վրա ազդեցությունից, որը չի մասնակցում կուլտիվացման ընթացքում: Անհրաժեշտ է պահպանել արդյունավետ գյուղատնտեսությանը եւ բուսաբուծությանը բնորոշ սկզբունքները, այդ թվում՝ համապատասխան ցանքաշրջանառությունը:

1. Հող եւ պարարտանյութերի կիրառում

41. Դեղաբույսերը պետք չէ աճեցնել շլամերով, ծանր մետաղներով, թափոններով, բույսերի պաշտպանության միջոցներով եւ (կամ) այլ քիմիկատներով աղտոտված հողերում: Անհրաժեշտ է նվազագույնին հասցնել մշակաբույսերի աճի եւ պաշտպանության համար ցանկացած քիմիական նյութերի օգտագործումը:

42. Գոմաղբն օգտագործելուց առաջ անհրաժեշտ է հանգամանորեն կոմպոստացնել, այն չպետք է պարունակի մարդու կղանք:

43. Պարարտանյութերն անհրաժեշտ է կիրառել չափավոր եւ դեղաբույսերի որոշակի տեսակների կարիքներին համապատասխան: Պարարտանյութերը պետք է կիրառել այնպես, որ նվազագույնին հասցվի հողի ալկալահանումը:

2. Ոռոգում

44. Ոռոգումն անհրաժեշտ է իրականացնել եւ վերահսկել՝ հաշվի առնելով որոշակի դեղաբույսերի աճի եւ զարգացման համար անհրաժեշտ պայմանները:

45. Ոռոգման համար օգտագործվող ջրի որակը պետք է համապատասխանի անդամ պետությունների օրենսդրության պահանջներին:

3. Մշակաբույսի պահպանումը եւ   
դեղաբույսերի պաշտպանությունը

46. Հողն անհրաժեշտ է մշակել՝ հաշվի առնելով որոշակի դեղաբույսերի աճի եւ զարգացման համար անհրաժեշտ պայմանները:

47. Անհրաժեշտ է խուսափել թունաքիմիկատների եւ հերբիցիդների օգտագործումից: Կիրառման համար թույլատրված բույսերի պաշտպանության միջոցներն անհրաժեշտության դեպքում պետք է օգտագործել նվազագույն արդյունավետ քանակությամբ՝ արտադրողի առաջարկություններին եւ անդամ պետությունների օրենսդրության պահանջներին համապատասխան: Բույսերի պաշտպանության միջոցների կիրառումը պետք է իրականացվի միայն որակավորում ունեցող անձնակազմի կողմից՝ օգտագործելով այդ նպատակների համար նախատեսված սարքավորումները: Նման ձեւով մշակելու եւ հավաքելու միջեւ ընկած նվազագույն ժամանակի միջակայքն անհրաժեշտ է սահմանել բույսերի պաշտպանության միջոցներն արտադրողի առաջարկություններին համապատասխան կամ համաձայնեցնել դեղաբուսական հումքի գնորդի հետ: Դեղաբուսական հումքի մեջ բույսերի պաշտպանության միջոցների առավելագույն թույլատրելի մնացորդային պարունակությունը պետք է համապատասխանի Միության դեղագրքին, իսկ դրանում բացակայության դեպքում՝ անդամ պետությունների դեղագրքերին կամ Կոդեքս Ալիմենտարիուսի դրույթներին:

IX. Մթերում

48. Անհրաժեշտ է նշանակել անձնակազմ, որը կկատարի մթերված դեղաբուսական հումքի նույնականացում եւ ստուգում, ինչպես նաեւ կիրականացնի հսկողություն մթերողների աշխատանքի նկատմամբ:

49. Մթերումն անհրաժեշտ է իրականացնել անդամ պետությունների գոյություն ունեցող բնապահպանական օրենսդրությանը համապատասխան: Մթերման մեթոդները չպետք է վնասեն շրջակա միջավայրը եւ խոչընդոտեն հավաքվող դեղաբուսական հումքի վերականգնումը:

50. Չի թույլատրվում դեղաբուսական հումքի անհետացող տեսակների մթերումն առանց անդամ պետությունների լիազոր մարմինների թույլտվության՝ «Անհետացման վտանգի տակ գտնվող վայրի ֆաունայի եւ ֆլորայի տեսակների միջազգային առեւտրի մասին» կոնվենցիայի (ՍԻՏԵՍ) դրույթներին համապատասխան:

X. Հավաքում

51. Դեղաբուսական հումքն անհրաժեշտ է հավաքել վերջինիս լավագույն որակ ունենալու ժամանակաշրջանում՝ հաշվի առնելով դրա պլանավորված նշանակությունը:

52. Վնասված բույսերը կամ դրանց մասերն անհրաժեշտ է հեռացնել կամ սահմանափակել դրանց պարունակությունը՝ Միության դեղագրքով, իսկ դրանում բացակայության դեպքում՝ անդամ պետությունների դեղագրքերով սահմանված թույլատրելի սահմաններին համապատասխան:

53. Դեղաբուսական հումքն անհրաժեշտ է հավաքել համապատասխան եղանակային պայմաններում՝ խուսափելով խոնավ հողից, ցողի, անձրեւի եւ օդի բարձր խոնավության բացակայության պայմաններում (հաշվի առնելով կլիմայական գոտին): Եթե հավաքելը տեղի է ունենում խոնավ պայմաններում, անհրաժեշտ է ձեռնարկել միջոցներ՝ դեղաբուսական հումքի վրա խոնավության հնարավոր անբերանպաստ ազդեցությունը կանխելու ուղղությամբ:

54. Դեղաբուսական հումքը կտրատելու եւ հավաքելու համար նախատեսված գործիքները եւ բերքահավաք մեքենաները պետք է կանոնավորված լինեն այնպես, որ նվազագույնին հասցվի դեղաբուսական հումքի հնարավոր աղտոտումը հողի մասնիկներով:

55. Հավաքված դեղաբուսական հումքը չպետք է շփում ունենա հողի հետ, պետք է փոխադրվի խոնավությունից պաշտպանված վայր:

56. Հավաքելու ժամանակ պետք է ձեռնարկվեն նախազգուշական միջոցներ՝ հավաքվող դեղաբուսական հումքի մեջ տոքսիկ մոլախոտային բույսերի թափանցման հնարավորությունը բացառելու նպատակով:

57. Դեղաբուսական հումքը հավաքելու ժամանակ օգտագործվող բեռնարկղերը պետք է լինեն մաքուր եւ չպետք է պարունակեն նախորդ հավաքելուց մնացած բույսերի մնացորդներ: Չօգտագործվող բեռնարկղերն անհրաժեշտ է պահել խոնավությունից պաշտպանված, վնասատուներով չվնասված եւ կրծողների, գյուղատնտեսական եւ ընտանի կենդանիների համար անհասանելի վայրում:

58. Անհրաժեշտ է խուսափել հավաքված դեղաբուսական հումքի մեխանիկական վնասումից եւ խտացումից (օրինակ՝ պարկերը կամ փաթեթները գերլցնելու կամ իրար վրա պահեստավորելու արդյունքում), որոնք կարող են հանգեցնել որակի ոչ ցանկալի փոփոխությունների:

59. Ջերմային քայքայումից խուսափելու նպատակով հավաքված դեղաբուսական հումքն անհրաժեշտ է հնարավորինս կարճ ժամկետներում առաքել մշակման համար նախատեսված արտադրական հարթակ:

60. Հավաքված դեղաբուսական հումքն անհրաժեշտ է պաշտպանել վնասատուներից, կրծողներից, գյուղատնտեսական եւ ընտանի կենդանիներից: Վնասատուների դեմ պայքարի համար ձեռնարկվող միջոցներն անհրաժեշտ է փաստաթղթավորել:

XI. Առաջնային մշակում

61. Առաջնային մշակմանը դասվում են լվացումը, չորացումից առաջ կտրատումը, ծխահարումը, սառեցումը, թորումը, չորացումը եւ այլն: Առաջնային մշակման բոլոր ընթացաշրջաններն անհրաժեշտ է իրականացնել դեղաբուսական հումքը հավաքելուց անմիջապես հետո եւ անդամ պետությունների օրենսդրության պահանջներին համապատասխան:

62. Մշակման համար նախատեսված արտադրական հարթակ մուտք լինելուց հետո հավաքված դեղաբուսական հումքն անհրաժեշտ է անմիջապես բեռնաթափել եւ բացել: Մինչեւ մշակումը սկսելը նյութը չպետք է ենթարկվի արեւի ուղիղ ճառագայթների ազդեցությանը (բացառությամբ այն դեպքերի, երբ դա անհրաժեշտ է), նաեւ այն անհրաժեշտ է պաշտպանել տեղումներից, միջատների հասցրած վնասներից եւ այլն:

63. Բացօթյա պայմաններում չորացնելու դեպքում դեղաբուսական հումքն անհրաժեշտ է բաշխել բարակ շերտով: Չորացնելու համար նախատեսված հարմարանքները պետք է տեղադրված լինեն գետնից բավականին բարձրության վրա՝ օդի շրջանառությունն ապահովելու նպատակով: Անմիջապես գետնին կամ ուղիղ արեւային լույսի ազդեցության տակ չորացնել թույլ է տրվում միայն այն դեպքում, երբ այդպես է պահանջվում հումքի մթերման պայմաններով: Բորբոսի առաջացումը կանխելու նպատակով անհրաժեշտ է ապահովել դեղաբուսական հումքի հավասարաչափ չորացումը:

64. Անհրաժեշտ է հանգամանորեն ընտրել չորացնելու պայմանները (բացառությամբ բացօթյա պայմաններում չորացումը)՝ ջերմաստիճանը, տեւողությունը, օդի շրջանառությունը եւ այլն՝ կախված դեղաբույսի մասից (արմատներ, տերեւներ, ծաղիկներ) եւ ակտիվ բաղադրիչի բնութագրից (օրինակ՝ եթերայուղից): Չորացնելու ընտրված պայմաններն անհրաժեշտ է մանրամասն փաստաթղթավորել:

65. Ամբողջ նյութն անհրաժեշտ է ստուգել եւ անհրաժեշտության դեպքում անցկացնել մաղով՝ անորակ նյութերը եւ օտարածին մարմինները հեռացնելու նպատակով: Մաղերը պետք է պահել մաքուր վիճակում եւ կանոնավոր անցկացնել դրանց տեխնիկական սպասարկումը:

66. Թափոնների համար պետք է ունենալ հստակ մակնշված բեռնարկղեր, որոնք անհրաժեշտ է կանոնավոր դատարկել եւ մաքրել՝ արտադրողի կողմից սահմանված պարբերականությամբ:

XII. Փաթեթավորում

67. Մշակումից եւ ներարտադրական հսկողությունից հետո վնասատուներից պաշտպանելու եւ վնասվելու ռիսկը նվազեցնելու նպատակով դեղաբուսական մշակված հումքն անհրաժեշտ է անմիջապես փաթեթավորել մաքուր եւ չոր, նախընտրելի է՝ նոր փաթեթներում, պարկերում կամ արկղերում: Մակնշումը պետք է լինի հստակ, հուսալիորեն զետեղված եւ կատարված ոչ տոքսիկ նյութերով, տեղեկատվությունը պետք է համապատասխանի Եվրասիական տնտեսական հանձնաժողովի խորհրդի 2016 թվականի նոյեմբերի 3-ի թիվ 76 որոշմամբ հաստատված՝ Բժշկական կիրառության դեղամիջոցների եւ անասնաբուժական դեղամիջոցների մակնշմանը ներկայացվող պահանջներին:

68. Բազմակի օգտագործման փաթեթավորման նյութը հերթական օգտագործումից առաջ անհրաժեշտ է հանգամանորեն մաքրել եւ չորացնել: Փաթեթավորման նյութերի կրկնակի օգտագործումը չպետք է հանգեցնի խաչաձեւ կոնտամինացիայի:

69. Փաթեթավորման նյութերը պետք է պահպանվեն մաքուր եւ չոր տեղում եւ հասանելի չլինեն վնասատուների, գյուղատնտեսական եւ ընտանի կենդանիների համար: Անհրաժեշտ է ապահովել դեղաբուսական հումքի կոնտամինացիայի անհնարինությունը՝ փաթեթավորման նյութեր, հատկապես՝ տեքստիլ նյութերից պատրաստված պարկեր օգտագործելիս:

XIII. Պահպանում եւ տրանսպորտային փոխադրում

70. Փաթեթավորված չորացված դեղաբուսական հումքը, ներառյալ՝ եթերայուղային չորացված հումքն անհրաժեշտ է պահպանել ջերմաստիճանի օրական աննշան տատանումներով եւ օդի լավ շրջանառությամբ չոր, լավ օդափոխվող տարածքում:

71. Թարմ դեղաբուսական հումքը պետք է պահպանել 1 °С-ից մինչեւ 5 °С ջերմաստիճանում, սառեցված դեղաբուսական հումքը՝ մինուս 18 °С-ից ցածր ջերմաստիճանում (կամ երկար պահպանման դեպքում՝ մինուս 20 °С-ից ցածր ջերմաստիճանում):

72. Չբաժնեծրարված դեղաբուսական հումքի տրանսպորտային փոխադրման ժամանակ պետք է ապահովել դրա պաշտպանվածությունը խոնավությունից: Ֆերմենտացման եւ բորբոսի առաջացման ռիսկը նվազեցնելու համար ցանկալի է օգտագործել օդափոխվող բեռնարկղեր, օդափոխվող տրանսպորտային միջոցներ եւ այլ օդափոխվող սարքվածքներ: Եթերայուղերի փոխադրումը կարգավորվում է համապատասխան անվտանգության կանոններով եւ պետք է իրականացվի անդամ պետությունների օրենսդրությանը համապատասխան:

73. Դեղաբուսական հումքի եւ (կամ) պահեստային տարածքների ծխահարումը վնասատուների դեմ անհրաժեշտ է իրականացնել միայն հիմնավորված անհրաժեշտության դեպքում եւ բացառապես հատուկ պատրաստվածություն անցած անձնակազմի կողմից: Թույլ է տրվում օգտագործել միայն գրանցված ֆումիգանտներ: Վնասատուների դեմ կատարված ծխահարման մասին ցանկացած տեղեկություն պետք է նշված լինի հաշվառման փաստաթղթերում:

74. Պահեստային տարածքների ծխահարման համար անհրաժեշտ է օգտագործել միայն կիրառման համար թույլատրված ֆումիգանտներ՝ անդամ պետությունների օրենսդրությանը համապատասխան:

75. Եթե վնասատուների դեմ պայքարն իրականացվում է սառեցնելու կամ հագեցած գոլորշու միջոցով, անհրաժեշտ է վերահսկել դեղաբուսական հումքի խոնավությունը մշակումն ավարտելուց հետո:

76. Պահպանման պայմանները պետք է ապահովեն դեղաբուսական հումքի անհրաժեշտ դեղային հատկությունների պահպանվածությունը:

—————————

ՀԱՎԵԼՎԱԾ

բուսական ծագման սկզբնական հումքն աճեցնելու, հավաքելու, մշակելու եւ պահպանելու պատշաճ գործունեության կանոնների

(ձեւ)

**ՆԿԱՐԱԳՐՈՒԹՅՈՒՆ**

կուլտիվացվող դեղաբույսի եւ դրա մշակման առանձնահատկությունների

Կուլտիվացվող դեղաբույս՝

Գիտական (լատիներեն) անունը (ցեղ, տեսակ, ենթատեսակ (տարատեսակ), սորտ, հեղինակ)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ընդունված ռուսերեն անունը (առկայության դեպքում)՝ \_\_\_\_\_\_\_\_\_\_\_\_\_\_\_\_\_\_\_\_

Բույսի հավաքվող մասը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Մշակաբույսի ծածկագիրը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Կուլտիվացման վայրը՝

Շրջանը/տարածաշրջանը/երկիրը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Դաշտի տեղակայումը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Արտադրողը՝

Անվանումը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Գտնվելու վայրը (իրավաբանական անձի հասցեն), բնակության վայրը (որպես անհատ ձեռնարկատեր գրանցված ֆիզիկական անձի համար)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Սերմեր եւ տնկանյութ՝

Տեսակը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Նկարագրությունը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Առեւտրային տեսանկյունից հասանելի է՝

□ այո (նշել արտադրողի եւ վաճառողի անվանումները) \_\_\_\_\_\_\_\_\_\_\_\_\_\_\_\_\_\_\_\_

□ ոչ

Աճեցում՝

Տնկանյութի օգտագործումը (ընդգծել)՝ տնկում հողում /պատվաստում

Առաջին տնկման (ցանքի)/պատվաստման ամսաթիվը (օր, ամիս, տարի)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Վերատնկման/վերապատվաստման ամսաթիվը (օր, ամիս, տարի)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Հեռավորությունը շարքերի միջեւ (սմ)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Աճեցման մակերեսը (մ2)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ծլած բույսերի տոկոսը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Բույսերի կպչողականության տոկոսը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Հեռավորությունը բույսերի միջեւ (սմ)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Տնկման խտությունը (հատ/մ2)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ցանքաշրջանառություն՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Հողի տեսակը՝ կավի %՝ \_\_\_\_\_\_\_\_\_\_\_\_\_\_, ավազի %՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

տիղմի %՝ \_\_\_\_\_\_\_\_\_\_\_\_\_\_\_\_\_\_, օրգանական մասի %՝ \_\_\_\_\_\_\_\_\_\_\_\_\_\_\_\_\_\_\_\_\_\_

այլնի % (նկարագրել)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

հողի pH՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Հողի՝ խոնավության պահումը (ընդգծել)՝ լավ/վատ

Ոռոգում

□ այո

□ ոչ

Հողի բերրիություն (ընդգծել)՝ լավ/վատ

Հողի դրենաժ (ընդգծել)՝ լավ/վատ

Տեղանք (ընդգծել)՝ հարթավայրային / լանջ

Ոռոգման տեսակը (ընդգծել)՝ ենթահողային/ ջրանցքներով/ անձրեւացում/ աերոզոլային

Ջրի աղբյուրը (ընդգծել)՝ ջրմուղ/ լիճ/ գետ/ ջրհոր/ այլ (նշել)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ջրի կոշտությունը (ընդգծել)՝ բարձր / ցածր

Մերձակայքում աճող բույսերի անվանումը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Մերձակայքում աճող բույսերի վրայի միջատները (ընդգծել)՝ ուտիճներ/ վահանամիջատներ/ թրթուրներ/ մորեխներ/ այլ (նշել)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ագրոքիմիա՝

Տնկելուց առաջ օգտագործված պարարտանյութերը (ընդգծել)՝

օրգանական (կոմպոստացված կենդանական գոմաղբ) / քիմիական

Անվանումը \_\_\_\_\_\_\_\_\_\_\_\_\_\_\_\_\_\_\_\_\_\_\_\_ Ձեւը \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ամսաթիվը (օր/ամիս/տարի)՝ \_\_\_\_\_\_\_\_\_\_\_\_\_\_\_\_ Նորման՝ \_\_\_\_\_\_\_\_\_\_\_\_\_\_\_\_\_\_

Տնկելուց առաջ օգտագործված հերբիցիդները՝

Անվանումը \_\_\_\_\_\_\_\_\_\_\_\_\_\_\_\_\_\_\_\_\_\_\_ Ձեւը \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ամսաթիվը (օր/ամիս/տարի)՝ \_\_\_\_\_\_\_\_\_\_\_\_\_\_\_\_ Նորման՝ \_\_\_\_\_\_\_\_\_\_\_\_\_\_\_\_\_\_

Տնկելուց հետո օգտագործված հերբիցիդները՝

Անվանումը \_\_\_\_\_\_\_\_\_\_\_\_\_\_\_\_\_\_\_\_\_\_\_\_ Ձեւը \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ամսաթիվը (օր/ամիս/տարի)՝ \_\_\_\_\_\_\_\_\_\_\_\_\_\_\_\_ Նորման՝ \_\_\_\_\_\_\_\_\_\_\_\_\_\_\_\_\_\_

Օգտագործված թունաքիմիկատները՝

Անվանումը \_\_\_\_\_\_\_\_\_\_\_\_\_\_\_\_\_\_\_\_\_\_\_ Ձեւը \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ամսաթիվը (օր/ամիս/տարի)՝ \_\_\_\_\_\_\_\_\_\_\_\_\_\_\_ Նորման՝ \_\_\_\_\_\_\_\_\_\_\_\_\_\_\_\_\_\_\_

Բերքահավաքը/հավաքելը՝

Հավաքելու ամսաթիվը (օր/ամիս/տարի)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Պայմանները՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Օրվա ժամը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ձեւը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Բերքատվությունը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Հանգամանքներ, որոնք կարող են ազդեցություն ունենալ որակի վրա (ծայրահեղ եղանակային պայմանները, վնասակար նյութերի ազդեցությունը, վնասատուների ներխուժումները եւ այլն) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_